钦定古今图书集成/明伦汇编/闺媛典/第049卷 > 钱瑛妻周氏
## 钦定古今图书集成/明伦汇编/闺媛典/第049卷 > 钱瑛妻周氏

按《吉水县志》：“周氏，钱瑛妻。瑛奉其祖与母避贼庐陵，
贼执其祖缚之。瑛闻奔诉，乞以身代，贼并系之，祖孙
争相代死，贼怜俱释之。其母于他处亦被执。瑛妻周
氏伏丛薄中，遽出谓贼曰：‘乞舍姑而缚我’。贼熟视良
久，解其姑而缚氏。氏既就缚，掷袖中双鞋，与姑诀曰：
‘妇无用此矣’。既行，视姑稍远，骂贼不行，遂死之。”明初，
有司荐瑛于朝，征不就。